Document ID: /roh_data/filtered/fineweb-2-filterrobots_roh.jsonl.gz/16037

Top Pop Rumantsch cun Cha da Fö
- Mesemna, 17.7.2013, 14:00
28. Top Pop Rumantsch cun Cha da Fö e la chanzun "Cunfin".
"L'increschantüm quella sa spettar" - ina frasa clav en il nov Top Pop Rumantsch, preschentà dal trubadur ladin Cha da Fö alias Roland Vögtli. Pelvair flada questa chanzun pauc da la chara lingua e bler dal vest selvadi imaginar. Igl è in blues basic e rudimentar, cun in accent american ed ina ghitarra che planscha dal plaschair. Cumponì en "chadafös" tranter Scuol, Cuira e Minca, projectescha il toc in "cunfin" ristgadamain surpassà, laschond lunsch davos sai betg mo il solit intschess da chatscha e l'encreschadetgna proverbiala, mabain er bleras aventuras musicalas - sco per exempel la gruppa da rock tempriva AndaRojo. "La fin da la chanzun è averta ed jau ma sent sco en in nov cumenzament", commentescha Cha da Fö sia bravura.
Roland Vögtli
Roland Vögtli (30) è naschì e creschì si a Scuol. Dapi trais onns lavura el sco redactur da musica tar RTR Radiotelevisiun Svizra Rumantscha a Cuira. Sia activitad da musicist reparta el sin dus binaris, d'ina ina vart il rockadur da vaglia, actualmain cun il quartet sonic NAU, da l'autra vart numnadamain il chantautur cun il num d'art Cha da Fö, preschent proximamain er en la turnea trans-rumantscha "chant au tour".
Realisaziun
Musica e text, chant: Cha da Fö Producziun: Manfred Zazzi e Cha da Fö Ghitarra: Mario Capitanio Bass: Dany Hertach Battaria: Rolf Caflisch
Text da la chanzun: Cunfin
i'm es i sü üna glüm il vaincher es crodà inchün ha trat il gialin il tun m'ha be blessà deliberada es la bes-cha i nu'm interessa che chi vain quintà eu fetsch viadi sur cunfin ed eu nu sa sch'eu dess tuornar ingio es il cunfin? in meis cheu in meis cour eu nu sa! ingio es üna fin? in meis cheu in meis cour quai nu da! perche ün cunfin? quel ans strangla la libertà! ingio es il cunfin? a l'orizont nascha il sulai eu sun cuntaint e plain richezza eu n'ha gust da far viadi l'increschantüm quella sa spettar eu nu'm saint plü co ün giat chi'd es serrà in abitaziun e chi vess jent dad ir a chatscha e manar a chasa il butin deliberada es la bes-cha i nu'm interessa che chi vain quintà eu fetsch viadi sur cunfin ed eu nu sa sch'eu dess tuornar!